PREDKLADACIA  SPRÁVA

Návrh smernice vlády Slovenskej republiky, ktorou sa upravuje spôsob vyrozumenia o vypovedaní vojny, o vyhlásení vojnového stavu, výnimočného stavu, núdzového stavu alebo mimoriadnej situácie na území Slovenskej republiky bol vypracovaný na základe uznesenia Bezpečnostnej rady Slovenskej republiky č. 84 zo 14. júna 2005 úlohy III. b). 
Vzhľadom na množstvo zmien, ktoré by bolo nutné vykonať v pôvodnej smernici, vypracovala skupina spracovateľov pod gesciou riaditeľky Kancelárie Bezpečnostnej rady Slovenskej republiky úplne nový text návrhu „smernice...“.
Pôvodnú smernicu bolo potrebné prepracovať vzhľadom ku skutočnostiam, ktoré boli zistené pri previerke funkčnosti systému vyrozumenia.
Smernica vlády Slovenskej republiky jednoznačne stanovuje spôsob a postup vyrozumievania subjektov určených na vyrozumenie o vypovedaní vojny, o vyhlásení vojnového stavu, výnimočného stavu, núdzového stavu alebo mimoriadnej situácie na území Slovenskej republiky. Stanovuje aj spôsob vykonávania previerky funkčnosti systému vyrozumenia formou previerky spojenia a formou komplexnej previerky funkčnosti systému vyrozumenia na príslušnom stupni riadenia. 
Úlohami a opatreniami  vyplývajúcimi z ustanovení tejto smernice nie sú dotknuté povinnosti príslušných orgánov, plnené v súlade s ostatnými všeobecne záväznými právnymi predpismi, ani povinnosť vyplývajúca z ustanovenia Čl. 11 ods. 1 o spôsobe oboznámenia verejnosti s rozhodnutiami ústavných orgánov, ústavného zákona č. 227/2002 Z. z., o bezpečnosti štátu... v znení ústavného zákona č. 113/2004 Z. z.
Doterajšia Smernica vlády Slovenskej republiky, ktorou sa upravuje spôsob vyrozumenia o vypovedaní vojny, o vyhlásení vojnového stavu, výnimočného stavu, núdzového stavu alebo mimoriadnej situácie na území Slovenskej republiky prostredníctvom informačného systému civilnej ochrany (schválená uznesením vlády SR č. 40 z 21. januára 2004) bude nahradená novou Smernicou vlády Slovenskej republiky, ktorou sa upravuje spôsob vyrozumenia o vypovedaní vojny, o vyhlásení vojnového stavu, výnimočného stavu, núdzového stavu alebo mimoriadnej situácie na území Slovenskej republiky. 
Uvedenie smernice do praxe nepožaduje prostriedky zo štátneho rozpočtu ani zvýšenie rozpočtových kapitol rezortom. Materiál nemá vplyv na zamestnanosť.
Návrh smernice prešiel medzirezortným pripomienkovým konaním, bol posúdený a kladne odporučený vo všetkých výboroch Bezpečnostnej rady Slovenskej republiky ako aj na riadnom 13. zasadnutí Bezpečnostnej rady Slovenskej republiky a predkladá sa na rokovanie vlády Slovenskej republiky bez rozporov.